b'\n_START_ARTICLE_\nJoanne (c\xc3\xa2ntec)\n_START_SECTION_\nInforma\xc8\x9bii generale\n_START_PARAGRAPH_\nM\xc4\x83tu\xc8\x99a decedat\xc4\x83 a lui Lady Gaga, Joanne Germanotta, a avut un efect profund at\xc3\xa2t \xc3\xaen via\xc8\x9ba artistei, c\xc3\xa2t \xc8\x99i \xc3\xaen cariera acesteia. Gaga a inclus una din poeziile nepublicate anterior de m\xc4\x83tu\xc8\x99a ei \xc3\xaen bro\xc8\x99ura albumului de debut, \xc8\x99i \xc8\x99i-a tatuat, de asemenea, data decesului pe bra\xc8\x9bul st\xc3\xa2ng. Solista a compus ini\xc8\x9bial un c\xc3\xa2ntec intitulat \xe2\x80\x9eParadise\xe2\x80\x9d, inspirat de m\xc4\x83tu\xc8\x99a ei, \xc3\xaen timp ce lucra la cel de-al patrulea ei album de studio, Cheek to Cheek (2014), al\xc4\x83turi de Tony Bennett. Cu toate acestea, piesa nu a fost inclus\xc4\x83 pe disc. \xc3\x8en perioada \xc3\xaen care lucra la dezvoltarea celui de-al cincilea ei album de studio, Joanne (2016), Gaga a compus melodia cu acela\xc8\x99i nume al\xc4\x83turi de produc\xc4\x83torul Mark Ronson la Studiourile Shangri-La, locul \xc3\xaen care restul albumului a fost realizat. Artista a descris c\xc3\xa2ntecul drept \xe2\x80\x9einima \xc8\x99i sufletul albumului\xe2\x80\x9d, pun\xc3\xa2nd accentul pe c\xc3\xa2t de mult Joanne a influen\xc8\x9bat familia ei, \xc8\x99i pe ea \xc3\xaens\xc4\x83\xc8\x99i._NEWLINE__NEWLINE_Joanne a decedat din cauza unor complica\xc8\x9bii ap\xc4\x83rute din cauza bolii autoimune lupus, la v\xc3\xa2rsta de 19 ani. \xc3\x8entr-un interviu, Gaga a dezv\xc4\x83luit faptul c\xc4\x83 boala lupus a m\xc4\x83tu\xc8\x99ii ei a devenit mult mai complicat\xc4\x83 dup\xc4\x83 ce aceasta a trecut printr-o agresiune sexual\xc4\x83, complica\xc8\x9biile ap\xc4\x83rute rezult\xc3\xa2nd \xc3\xaen moartea ei. Incidentul a afectat profund familia Germanotta, iar suferin\xc8\x9ba pierderii nu i-a p\xc4\x83r\xc4\x83sit niciodat\xc4\x83, potrivit lui Gaga. Compunerea c\xc3\xa2ntecului \xe2\x80\x9eJoanne\xe2\x80\x9d a ajutat-o pe artist\xc4\x83 s\xc4\x83 \xc3\xaen\xc8\x9beleag\xc4\x83 \xc8\x99i s\xc4\x83 treac\xc4\x83 peste durerea tat\xc4\x83lui ei. \xc3\x8en timpul unui spectacol \xc3\xaen New York City din cadrul seriei de concerte Dive Bar Tour (2016), Gaga a ad\xc4\x83ugat faptul c\xc4\x83, \xc3\xaen ciuda relevan\xc8\x9bei pe care piesa o are pentru familia ei, artista \xc8\x99i-a dorit s\xc4\x83 creeze un c\xc3\xa2ntec \xc3\xaen care s\xc4\x83 se reg\xc4\x83seasc\xc4\x83 fiecare persoan\xc4\x83 care a avut de suferit \xc3\xaen urma pierderii cuiva drag._NEWLINE_\xe2\x80\x9eLeg\xc4\x83tura mea cu ea a fost foarte puternic\xc4\x83 pe parcursul \xc3\xaentregii mele vie\xc8\x9bi. Mereu m-am \xc3\xaentrebat cine este\xe2\x80\x94misterul lui Joanne\xe2\x80\x94aceast\xc4\x83 persoan\xc4\x83 pe care nu am apucat s\xc4\x83 o cunosc niciodat\xc4\x83, o persoan\xc4\x83 care a fost o adev\xc4\x83rat\xc4\x83 tornad\xc4\x83 de dragoste, dar \xc8\x99i tragedie... A fost o figur\xc4\x83 foarte frumoas\xc4\x83 \xc8\x99i puternic\xc4\x83 a vie\xc8\x9bii familiei mele, asem\xc4\x83n\xc4\x83toare unei lumini care doar se stinge. Astfel, \xc3\xaentotdeauna m-am folosit de ideea c\xc4\x83 ea nu a putut s\xc4\x83-\xc8\x99i tr\xc4\x83iasc\xc4\x83 restul vie\xc8\x9bii drept un sentiment de t\xc4\x83rie \xc8\x99i putere \xc3\xaen ad\xc3\xa2ncul sufletului meu, iar eu trebuie s\xc4\x83 ies \xc8\x99i s\xc4\x83 tr\xc4\x83iesc pentru ea.\xe2\x80\x9d\n_START_SECTION_\nStructura muzical\xc4\x83 \xc8\x99i versurile\n_START_PARAGRAPH_\n\xe2\x80\x9eJoanne\xe2\x80\x9d este o balad\xc4\x83 country acustic\xc4\x83; Stephen Thomas Erlewine de la website-ul AllMusic a sus\xc8\x9binut faptul c\xc4\x83 piesa \xe2\x80\x9etrage cu ochiul la \xc2\xabJolene\xc2\xbb a lui Dolly Parton.\xe2\x80\x9d \xc3\x8en timpul unui interviu al\xc4\x83turi de Zane Lowe pentru Beats 1, Gaga a dezv\xc4\x83luit faptul c\xc4\x83 melodia a fost \xc3\xaenregistrat\xc4\x83 \xc3\xaen doar o dubl\xc4\x83. \xe2\x80\x9eJoanne\xe2\x80\x9d are un tempo moderat \xc3\xaencet, cu 74 de b\xc4\x83t\xc4\x83i pe minut. C\xc3\xa2ntecul este compus \xc3\xaen tonalitatea Sol major, iar vocea lui Gaga variaz\xc4\x83 de la nota Mi\xe2\x82\x83 la nota Re\xe2\x82\x85. Piesa urm\xc4\x83re\xc8\x99te o progresie de acorduri simpl\xc4\x83 de Sol\xe2\x80\x93Re\xe2\x80\x93Do\xe2\x80\x93Sol\xe2\x80\x93Re\xe2\x80\x93Do \xc3\xaen versuri, \xc8\x99i Do\xe2\x80\x93Re\xe2\x80\x93Mi minor\xe2\x80\x93Do\xe2\x80\x93Do/Si\xe2\x80\x93La minor7\xe2\x80\x93Re \xc3\xaen refren. Versiunea de pe album are o durat\xc4\x83 de trei minute \xc8\x99i 16 secunde, \xc3\xaen timp ce versiunea de pian are o durat\xc4\x83 de patru minute \xc8\x99i 39 de secunde._NEWLINE_Cea de-a treia pies\xc4\x83 de pe album, \xe2\x80\x9eJoanne\xe2\x80\x9d reprezint\xc4\x83 prima pies\xc4\x83 de pe disc cu un tempo lent. Compozi\xc8\x9bia este una simplist\xc4\x83, vocea lui Gaga fiind acompaniat\xc4\x83 doar de o chitar\xc4\x83 acustic\xc4\x83. C\xc3\xa2nt\xc4\x83rea\xc8\x9ba folose\xc8\x99te un registru vocal diferit, f\xc4\x83c\xc3\xa2nd \xe2\x80\x9eJoanne\xe2\x80\x9d s\xc4\x83 sune ca un c\xc3\xa2ntec de leag\xc4\x83n, la care se adaug\xc4\x83 sunete de percu\xc8\x9bie. Andrew Unterberger de la revista Billboard a observat faptul c\xc4\x83 versurile, pe l\xc3\xa2ng\xc4\x83 faptul c\xc4\x83 aduc un omagiu m\xc4\x83tu\xc8\x99ii, sunt scrise la persoane la persoana \xc3\xaent\xc3\xa2i, dar contextul este derivat din perspectiva familiei lui Gaga cu privire la decesul lui Joanne. Tempo-ul \xc8\x99i melancolia melodiei sunt consolidate \xc3\xaen versiunea de pian, \xc3\xaenf\xc4\x83\xc8\x9bi\xc8\x99\xc3\xa2nd vocea artistei, acompaniat\xc4\x83 doar de un pian \xc3\xaen fundal. Samatnha Schnurr de la publica\xc8\x9bia E! a observat c\xc4\x83 aceast\xc4\x83 versiune con\xc8\x9bine versuri suplimentare \xc3\xaen final, Gaga rostind \xe2\x80\x9eCall me Joanne. xo, Joanne. xoxo, Joanne\xe2\x80\x9d._NEWLINE_Piesa \xe2\x80\x9eJoanne\xe2\x80\x9d a fost compus\xc4\x83 \xc8\x99i produs\xc4\x83 de Gaga \xc8\x99i Ronson, iar BloodPop s-a ocupat de produc\xc8\x9bia suplimentar\xc4\x83 a acesteia. Dave Russell \xc8\x99i Joshua Blair au \xc3\xaenregistrat c\xc3\xa2ntecul la Studiourile Shangri-La din Malibu, California, fiind asista\xc8\x9bi de David Covell \xc8\x99i Johnnie Burik. Blair \xc8\x99i Justin Smith s-au ocupat de prelucrarea \xc3\xaenregistr\xc4\x83rii la Studiourile Burbank din California. Tom Elmhrist a realizat mixarea melodiei \xe2\x80\x9eJoanne\xe2\x80\x9d la Studiourile Electric Lady din New York, av\xc3\xa2nd ajutor din partea lui Joe Visciano \xc8\x99i Brandon Bost. Masterizarea a fost f\xc4\x83cut\xc4\x83 la Studiourile Sterling Sound din New York, de c\xc4\x83tre Tom Coyne \xc8\x99i Randy Merrill. C\xc3\xa2ntecul \xe2\x80\x9eJoanne\xe2\x80\x9d con\xc8\x9bine numeroase instrumente muzicale: Ronson a c\xc3\xa2ntat la bas, chitar\xc4\x83, claviatur\xc4\x83, \xc8\x99i coarde Mellotron, BloodPop a lucrat la ritm, Harper Simon a c\xc3\xa2ntat la chit\xc4\x83rile acustice, iar percu\xc8\x9bia a fost asigurat\xc4\x83 de Gaga.\n_START_SECTION_\nRecep\xc8\x9bia criticilor\n_START_PARAGRAPH_\nRob Sheffield de la revista Rolling Stone a descris \xe2\x80\x9eJoanne\xe2\x80\x9d drept \xe2\x80\x9eo balad\xc4\x83 emo\xc8\x9bionat\xc4\x83\xe2\x80\x9d, \xc3\xaen care \xe2\x80\x9eorice urm\xc4\x83 de disco sau str\xc4\x83lucire\xe2\x80\x9d este amu\xc8\x9bit\xc4\x83 de \xe2\x80\x9edegetele sc\xc3\xa2r\xc8\x9b\xc3\xa2itoarelor corzi ale chit\xc4\x83rii\xe2\x80\x9d. \xc3\x8entr-o recenzie pentru publica\xc8\x9bia NME, Emily Mackay a scris c\xc4\x83 este \xe2\x80\x9eun c\xc3\xa2ntec de o frumuse\xc8\x9be nemaiv\xc4\x83zut\xc4\x83, simplu, splendid \xc8\x99i tandru, mai bl\xc3\xa2nd\xc4\x83 dec\xc3\xa2t orice alt\xc4\x83 pies\xc4\x83 pe care Gaga a \xc3\xaenregistrat-o anterior, \xc3\xaenf\xc4\x83\xc8\x9bi\xc8\x99\xc3\xa2nd mai mult latura ei emotiv\xc4\x83 dec\xc3\xa2t for\xc8\x9ba vocii ei m\xc4\x83re\xc8\x9be\xe2\x80\x9d. Sal Cinquemani de la revista Slant Magazine i-a oferit o recenzie pozitiv\xc4\x83 melodiei, compar\xc3\xa2nd-o \xc3\xaen mod pozitiv cu celelalte balade de pe album \xc8\x99i afirm\xc3\xa2nd c\xc4\x83 \xe2\x80\x9eJoanne\xe2\x80\x9d \xe2\x80\x9ese m\xc3\xa2ndre\xc8\x99te cu un sublim ante-refren, precum \xc8\x99i cu o interpretare vocal\xc4\x83 relativ re\xc8\x9binut\xc4\x83\xe2\x80\x9d. Patrick Brown de la website-ul Idolator a spus c\xc4\x83 \xe2\x80\x9eacest c\xc3\xa2ntec este cel mai bun exemplu al esteticii \xc2\xabreale \xc8\x99i personale\xc2\xbb despre care Gaga a vorbit \xc3\xaenainte de lansarea albumului, plin de chit\xc4\x83ri ciupite u\xc8\x99or \xc8\x99i, f\xc4\x83r\xc4\x83 \xc3\xaendoial\xc4\x83, cea mai bun\xc4\x83 interpretare vocal\xc4\x83\xe2\x80\x9d. Marc Snetiker de la revista Entertainment Weekly a spus c\xc4\x83 \xe2\x80\x9eJoanne\xe2\x80\x9d este \xe2\x80\x9ecea mai dezarmat\xc4\x83 \xc8\x99i original\xc4\x83 balad\xc4\x83 a solistei \xc3\xaen ani de zile\xe2\x80\x9d._NEWLINE_\xc3\x8entr-o recenzie pentru ziarul The Daily Telegraph, Neil McCormich a numit c\xc3\xa2ntecul \xe2\x80\x9eminunat\xe2\x80\x9d, fiind de p\xc4\x83rere c\xc4\x83 Gaga a c\xc3\xa2ntat \xe2\x80\x9ecu o sinceritate ne\xc8\x99lefuit\xc4\x83, accentu\xc3\xa2nd temele piesei de a tr\xc4\x83i o via\xc8\x9b\xc4\x83 oportun\xc4\x83\xe2\x80\x9d. Sandy Cohen de la ziarul The Washington Times a opinat c\xc4\x83 \xe2\x80\x9eJoanne\xe2\x80\x9d este o melodie \xe2\x80\x9ecorespunz\xc4\x83tor de tandr\xc4\x83, iar vocea solistei pare afectat\xc4\x83. Chitara acustic\xc4\x83 \xc8\x99i percu\xc8\x9bia simpl\xc4\x83 \xc3\xaei ofer\xc4\x83 c\xc3\xa2ntecului un sentiment de atemporalitate\xe2\x80\x9d. Laurence Mackin de la ziarul The Irish Times a considerat c\xc4\x83 este \xe2\x80\x9eo splendid\xc4\x83 balad\xc4\x83 de chitar\xc4\x83\xe2\x80\x9d care \xe2\x80\x9ese debaraseaz\xc4\x83 de armura pop de plastic, \xc8\x99i \xc3\xaenf\xc4\x83\xc8\x9bi\xc8\x99eaz\xc4\x83 o latur\xc4\x83 mai vulnerabil\xc4\x83 \xc8\x99i mai natural\xc4\x83 [a lui Gaga]\xe2\x80\x9d. \xc3\x8en mod contrar, Jon Caramanica a afirmat pentru ziarul The New York Times c\xc4\x83 \xe2\x80\x9e[piesa \xc2\xabJoanne\xc2\xbb] pare a fi c\xc3\xa2ntecul interpretat cel mai slab\xe2\x80\x94asculta\xc8\x9bi cum \xc3\xae\xc8\x99i neteze\xc8\x99te sunetele vocii, ca un fel de gest de accesibilitate\xe2\x80\x94mult prea instabil pentru a conta pe el\xe2\x80\x9d. Versiunea de pian a c\xc3\xa2\xc8\x99tigat un premiu la cea de-a 61-a edi\xc8\x9bie a premiilor Grammy, la categoria \xe2\x80\x9eCea mai bun\xc4\x83 interpretare pop solo\xe2\x80\x9d.\n_START_SECTION_\nVideoclipul muzical\n_START_PARAGRAPH_\nLa 24 ianuarie 2018, Gaga a dezv\xc4\x83luit pe Twitter faptul c\xc4\x83 va lansa un videoclip, al\xc4\x83turi de o versiune de pian, pentru melodia \xe2\x80\x9eJoanne\xe2\x80\x9d. Lansarea a fost \xc3\xaenso\xc8\x9bit\xc4\x83 de o cere de dona\xc8\x9bii pentru organiza\xc8\x9bia Lupus Research Alliance din New York City. Videoclipul a avut premiera dou\xc4\x83 zile mai t\xc3\xa2rziu, \xc8\x99i reprezint\xc4\x83 o continuare a pove\xc8\x99tii nedeslu\xc8\x99ite din anterioarele clipuri pentru piesele de pe albumul Joanne. Acesta \xc3\xaencepe cu cadrul \xc3\xaen care videoclipul pentru \xe2\x80\x9eJohn Wayne\xe2\x80\x9d s-a \xc3\xaencheiat, \xc3\xaenf\xc4\x83\xc8\x9bi\xc8\x99\xc3\xa2nd-o pe Gaga aventur\xc3\xa2ndu-se prin p\xc4\x83dure, al\xc4\x83turi de chitara ei. Videoclipul piesei \xe2\x80\x9eJoanne\xe2\x80\x9d alterneaz\xc4\x83 \xc3\xaentre cadre alb-negru \xc8\x99i cadre colorate, prezent\xc3\xa2nd-o pe artist\xc4\x83 c\xc3\xa2nt\xc3\xa2nd la diverse instrumente muzicale, plimb\xc3\xa2ndu-se \xc3\xaen natur\xc4\x83, juc\xc3\xa2ndu-se biliard al\xc4\x83turi de prieteni, \xc8\x99i merg\xc3\xa2nd singur\xc4\x83 \xc3\xaen p\xc4\x83dure. Prima secven\xc8\x9b\xc4\x83 vorbe\xc8\x99te despre cine a fost Joanne, \xc3\xaen timp ce secven\xc8\x9ba de final afi\xc8\x99eaz\xc4\x83 data na\xc8\x99terii, precum \xc8\x99i data decesului. Videoclipul con\xc8\x9bine \xc8\x99i o apari\xc8\x9bie scurt\xc4\x83 a surorii lui Gaga, Natalie Germanotta._NEWLINE_Joey Nolfi de la revista Entertainment Weekly a descris clipul drept \xe2\x80\x9esuperb\xe2\x80\x9d \xc8\x99i a opinat c\xc4\x83 \xe2\x80\x9epare s\xc4\x83 favorizeze frumuse\xc8\x9bea unei c\xc4\x83l\xc4\x83torii c\xc4\x83tre o anumit\xc4\x83 destina\xc8\x9bie... \xc3\x8enc\xc4\x83 nu \xc8\x99tim unde crede [Gaga] c\xc4\x83 merge\xe2\x80\x9d. Hollee Actman Becker de la website-ul Elite Daily a fost de p\xc4\x83rere c\xc4\x83 scena \xc3\xaen care Gaga trece un pod \xc3\xaen timp ce un curcubeu apare pe cer este un cadru simbolistic, prezent\xc3\xa2nd trecerea lui Joanne \xc3\xaen via\xc8\x9ba de apoi. \xe2\x80\x9eUn omagiu de-a dreptul uimitor \xe2\x80\x94 at\xc3\xa2t de frumos \xc8\x99i emo\xc8\x9bionant\xe2\x80\x9d, a concluzionat redactorul. \xc3\x8entr-o recenzie pentru revista W, Evelyn Wang a felicitat decizia c\xc3\xa2nt\xc4\x83re\xc8\x9bei de a lansa un videoclip pentru o pies\xc4\x83 mai veche, observ\xc3\xa2nd faptul c\xc4\x83 acesta \xe2\x80\x9eeste foarte diferit fa\xc8\x9b\xc4\x83 de psihedelicul \xc8\x99i desfr\xc3\xa2natul cel pentru \xc2\xabJohn Wayne\xc2\xbb, [acest clip] fiind o plimbare obi\xc8\x99nuit\xc4\x83 \xc8\x99i simpl\xc4\x83 prin p\xc4\x83dure. De vreme ce \xc2\xabJoanne\xc2\xbb este o balad\xc4\x83 brut\xc4\x83 \xc8\x99i emo\xc8\x9bionant\xc4\x83, iar versiunea de pian este cu at\xc3\xa2t mai mult, camera pare s\xc4\x83 refuze s\xc4\x83 se abat\xc4\x83 de la purificarea ce are loc pe chipul lui Gaga\xe2\x80\x9d. Megan Reynolds de la website-ul Jezebel a \xc3\xaemp\xc4\x83rt\xc4\x83\xc8\x99it o opinie similar\xc4\x83 cu cea a lui Wang, descriind videoclipul drept \xe2\x80\x9ebl\xc3\xa2nd, lini\xc8\x99tit \xc8\x99i dr\xc4\x83gu\xc8\x9b\xe2\x80\x9d \xc8\x99i fiind de p\xc4\x83rere c\xc4\x83 Gaga \xe2\x80\x9ene ofer\xc4\x83 cea mai bun\xc4\x83 \xc8\x99i natural\xc4\x83 versiune a ei\xe2\x80\x9d.\n_START_SECTION_\nInterpret\xc4\x83ri live\n_START_PARAGRAPH_\nPrima apari\xc8\x9bie public\xc4\x83 a c\xc3\xa2ntecului \xe2\x80\x9eJoanne\xe2\x80\x9d a avut loc la 21 octombrie 2016, \xc3\xaen cadrul unei reclame de 15 secunde realizat\xc4\x83 de Budweiser, prezent\xc3\xa2nd-o pe Gaga dans\xc3\xa2nd \xc3\xaentr-un bar \xc8\x99i c\xc3\xa2nt\xc3\xa2nd piesa. Reclama promova seria de concerte Dive Bar Tour, un turneu promo\xc8\x9bional de concerte \xc3\xaen trei baruri din Statele Unite, acolo unde melodia a fost interpretat\xc4\x83. De asemenea, Gaga a c\xc3\xa2ntat \xe2\x80\x9eJoanne\xe2\x80\x9d la emisiunea de televiziune News Zero din Japonia. Ulterior, melodia a fost ad\xc4\x83ugat\xc4\x83 \xc3\xaen lista de c\xc3\xa2ntece pentru turneul mondial Joanne World Tour. Aici, Gaga a interpretat piesa st\xc3\xa2nd jos, c\xc3\xa2nt\xc3\xa2nd la o chitar\xc4\x83 ce con\xc8\x9bine inscrip\xc8\x9bia \xe2\x80\x9eJoanne\xe2\x80\x9d. Pentru spectacol, Gaga a purtat un sacou cu franjuri \xc8\x99i o p\xc4\x83l\xc4\x83rie cu boruri largi. Tom Murray de la ziarul Edmonton Journal a spus c\xc4\x83 piesa a fost \xe2\x80\x9enucleul emo\xc8\x9bionant \xc8\x99i gol al concertului\xe2\x80\x9d._NEWLINE_La cea de-a 60-a edi\xc8\x9bie a premiilor Grammy, Gaga a c\xc3\xa2ntat \xe2\x80\x9eJoanne\xe2\x80\x9d al\xc4\x83turi de \xe2\x80\x9eMillion Reasons\xe2\x80\x9d. Artista a fost acompaniat\xc4\x83 de Ronson pe scen\xc4\x83, acesta c\xc3\xa2nt\xc3\xa2nd la chitar\xc4\x83, \xc3\xaen timp ce ea a c\xc3\xa2ntat la pian. Instrumentul muzical a fost acoperit cu aripi de \xc3\xaenger mari \xc8\x99i iluminate. \xc3\x8enainte de a \xc3\xaencepe interpretarea, solista a dedicat piesa m\xc4\x83tu\xc8\x99ii ei, spun\xc3\xa2nd: \xe2\x80\x9eEste pentru iubire \xc8\x99i compasiune. Chiar \xc8\x99i atunci c\xc3\xa2nd nu o \xc3\xaen\xc8\x9belegi\xe2\x80\x9d. \xc3\x8entr-un articol pentru E! News, Vanessa Jackson a spus c\xc4\x83 \xe2\x80\x9eLady Gaga mereu g\xc4\x83se\xc8\x99te o cale s\xc4\x83 cucereasc\xc4\x83 publicul de fiecare dat\xc4\x83 c\xc3\xa2nd apare pe scen\xc4\x83\xe2\x80\x9d, numind interpretarea \xe2\x80\x9eputernic\xc4\x83 \xc8\x99i sf\xc3\xa2\xc8\x99ietoare\xe2\x80\x9d. Maria Pasquini de la revista People a fost de p\xc4\x83rere c\xc4\x83 spectacolul artistei a fost \xe2\x80\x9eamestecat \xc8\x99i tulbur\xc4\x83tor\xe2\x80\x9d\n_START_SECTION_\nApari\xc8\x9bii \xc3\xaen mass-media\n_START_PARAGRAPH_\nC\xc3\xa2ntecul \xe2\x80\x9eJoanne\xe2\x80\x9d este prezent \xc3\xaen filmul documentar Gaga: Five Foot Two, material ce prezint\xc4\x83 \xc3\xaenregistrarea albumului, precum \xc8\x99i via\xc8\x9ba c\xc3\xa2nt\xc4\x83re\xc8\x9bei. \xc3\x8en una dintre scene, solista \xc3\xae\xc8\x99i viziteaz\xc4\x83 bunica al\xc4\x83turi de tat\xc4\x83l ei, la c\xc4\x83minul de b\xc4\x83tr\xc3\xa2ni, pentru a-i putea reda piesa. Tat\xc4\x83l lui Gaga \xe2\x80\x9eeste cople\xc8\x99it de emo\xc8\x9bii, [\xc8\x99i] iese din camer\xc4\x83 \xc3\xaen timpul vizitei\xe2\x80\x9d, iar bunica ei o lini\xc8\x99te\xc8\x99te \xc8\x99i o asigur\xc4\x83 c\xc4\x83 \xe2\x80\x9ea dat lovitura\xe2\x80\x9d cu acest c\xc3\xa2ntec. Spencer Kornhaber de la publica\xc8\x9bia The Atlantic a numit scena drept \xe2\x80\x9ecel mai memorabil moment al documentarului\xe2\x80\x9d. Bonnie Stiernberg de la revista Billboard a spus c\xc4\x83 \xe2\x80\x9efilmul atinge un apogeu \xc3\xaen [aceast\xc4\x83] secven\xc8\x9b\xc4\x83 cheie\xe2\x80\x9d, descriindu-l drept \xe2\x80\x9eun cadru filmat cu o singur\xc4\x83 camer\xc4\x83 ce se mi\xc8\x99c\xc4\x83 de la chipul bunicii artistei, la tat\xc4\x83l ei, \xc8\x99i din nou la Gaga, \xc3\xaen timp ce red\xc4\x83 melodia de pe telefonul ei mobil\xe2\x80\x9d. Leslie Helperin de la revista The Hollywood Reporter a descris scena drept \xe2\x80\x9efascinant\xc4\x83\xe2\x80\x9d, ad\xc4\x83ug\xc3\xa2nd faptul c\xc4\x83 \xe2\x80\x9ebunica [solistei] a p\xc4\x83rut rezistent\xc4\x83 la hiperbola de emo\xc8\x9bii, insist\xc3\xa2nd pe ideea c\xc4\x83 pierderea este de domeniul trecutului\xe2\x80\x9d.\n_START_SECTION_\nAcredit\xc4\x83ri \xc8\x99i personal\n_START_PARAGRAPH_\nPersoanele care au lucrat la c\xc3\xa2ntec sunt preluate de pe bro\xc8\x99ura albumului Joanne.'